
Uuden alun kynnyksellä


Uutiset kertovat jatkuvasti, miten ahdistuneita ja pelokkaita nuoret ovat tulevaisuuden suhteen. Epätoivo syvenee, kun pitäisi valita ammatti- tai opintoala. Koulutuksia on järjetön määrä ja koulutusviidakosta on vaikeata saada mitään selkoa. Kuitenkin pitäisi tehdä elämän tärkein valinta, josta voi riippua loppuelämän sosiaalinen ja taloudellinen asema. Teenkö oikean valinnan, pääsenkö edes opiskelemaan? Pärjäänkö? Saanko kunnollisen toimeentulon? Entä, jos valmistun työttömäksi?


Nuoret on jätetty täysin yksin epätoivoisten pohdintojen kanssa. Niin ihmeellistä kuin se onkin, kirjallisuutta, joka oikeasti auttaisi alanvalinnassa ei ole. Ne muutamat tarjolla olevat oppaat ovat triviaaleja ja käyttökelvottomia.


Tämän oppaan lähtökohtana on urasuunnittelu. Halusimme selvittää, miten valintaongelman voisi ratkaista. Yllättäen evoluutiotutkimus on tarjonnut erinomaisen lähtökohdan tälle tarkastelulle. Evoluutiobiologi Jussi Viitala on todennut, että ”ihminen pyrkii menestymään taloudellisella alueella niin hyvin kuin mahdollista”. Ihmisen synnynnäisenä tavoitteena on siis taloudellisen runsauden saavuttaminen. Sen tarkoituksena on puolestaan ihmisen selviytyminen luonnossa. Tulkitsimme, että nyky-yhteiskunnassa hyväpalkkaisuus vastaa taloudellisen runsauden saavuttamista. Hyvä palkka olisi siis varsin toimiva indeksi. Onhan hyvä palkka myös totta puhuen yleismaailmallinen periaate ammatinvalinnassa.


Aloimme siis selvittää tilastoista parhaiten palkattuja ammatteja ja aloja. Kun tuloksia ristiintaulukoitiin, hämmästyksemme oli suuri: Kaikkein parhaiten palkatut ammatit olivat myös kaikkein parhaiten työllistäviä. Eikä tässä vielä kaikki, samoja aloja oli myös helpointa päästä opiskelemaan.


Tarkistimme vielä erikseen nuorten tutkimuksissa esittämät huolenaiheet ammatillisen tulevaisuuden suhteen. Ja nämä kolme tekijää – hyvä palkkaus, alan työllistävyys ja helppo opiskelemaan pääseminen – esiintyivät kartoittamissamme ammateissa samanaikaisesti.


Tulos oli niin ällistyttävä, että päätimme julkaista aiheesta uraoppaan, jossa voisimme jakaa tämän tiedon mahdollisimman monille.


Kun jatkoimme tarkastelua muuttamalla hieman kriteereitä, löysimme lisää hyväpalkkaisia, työllistäviä aloja, joihin on niinikään helppo päästä opiskelemaan. Löysimme mm. erään varsinkin työllistymisen kannalta vuorenvarman alan. Se on suuri sektori, jonka asiakaskunta kasvaa jatkuvasti ja työntekijämäärä pienenee, joten osaajapula on ilmeinen. Palkat ovat erittäin hyviä tai vähintäänkin kohtuullisia. Samoin löysimme erään alan, joka on hyvin suosittu opiskelijoiden piirissä. Ala tarjoaa hyvin monipuoliset suuntautumisvaihtoehdot.


Halusimme tietenkin selvittää, miksi työmarkkinoilla on juuri näinä aikoina työntekijöiden markkinat melkein kaikilla sektoreilla ja erityisesti hyväpalkkaisilla aloilla.


Kysymys on yhtäältä demografisista tekijöistä ja toisaalta siitä hurjasta teknologiamurroksesta, joka alkoi vähän aikaa sitten.


Demografisten tekijöiden osalta on kyse eläkebuumista, jonka seurauksena suuri määrä työntekijöitä poistuu työmarkkinoilta ja heidän tilalleen tulevat ikäluokat ovat aikaisempaa pienempiä.


Teknologiamurros puolestaan mullistaa työmarkkinat ja luo aivan uusia ammattialoja. Näillä raha-aloilla on kova osaajapula.


Nyt kun näitä arvostettuja ja hyväpalkkaisia töitä on tarjolla niin monille, urasuunnittelijan on tärkeätä olla selvillä muutamasta seikasta.


Jo aikanaan kuuluisa yhdysvaltalainen kouluttaja Dale Carnegie esitti, että vaativiin ammatteihin ei koskaan valita pelkän osaamisen tai esim. teknisten taitojen perusteella. Hakijalta vaaditaan myös sosiaalisia taitoja kuten esiintymis-, puhe- ja keskustelutaitoa. Niitä voi harjoitella.


Toinen seikka, josta urasuunnittelijan on oltava perillä on se, että nykyään töitä ei enää saa työvoimatoimistosta, vaan työt löytyvät verkostoista, joten sinun on aivan välttämätöntä verkostoitua.


Lopuksi haluamme korostaa, että nyt on aivan ainutlaatuinen ajankohta kiinnostua hyväpalkkaisesta ja arvostetusta työstä. Tilanne on historiallisen poikkeuksellinen. Teknologisen murroksen voimasta syntyy huikea määrä aivan uusia työpaikkoja ja aloja, minkä seurauksena aiheutuu alati kasvavaa osaajapulaa, nimenomaan arvostetuissa ja hyvin palkatuissa tehtävissä.


Asialla on myös kansallista merkitystä, koska näillä osaajilla on erityisen tärkeä rooli uusien innovaatioiden kehittelyssä ja kansantalouden kasvattamisessa.


Saatat kuitenkin ajatella ”onko se palkan suuruus nyt niin valtavan tärkeä?” No, punnitse asiaa mielessäsi seuraavan esimerkin valossa: Jos ensin aioit valmistua tietylle alalle, mutta sitten päätätkin hankkia ammatin, jossa palkka on 1000 € kuukaudessa suurempi. Niin, mitä tapahtuu, jos sijoitat tämän 1000 € kuukaudessa 5 %:n tuotolla vaikka rahastoihin? Eläkkeelle päästyäsi sinulla on säästössä miljoona euroa, olet siis miljonääri.


Toivomme - itse asiassa tiedämme - että tästä oppaasta on sinulle paljon apua ja hyötyä.


Antoisia lukuhetkiä!









AMMATINVALINNAN TAUSTAA


Uranvalinta on eräs tärkeimmistä valinnoista, jonka ihminen tekee elämänsä aikana. Epäilemättä se on myös useimmille todella vaikea valinta. Siitä huolimatta ammatinvalintaan keskittynyt neuvonta ja kirjallisuus on todella riittämätontä ja triviaalia. Ammatinvalintakirjallisuudessa on periaatteessa kahdentyyppisiä uraoppaita. Niistä toisessa keskitytään eräänlaisen ihanneammatin etsimiseen. Toista tyyppiä edustavat oppaat perustuvat persoonallisuustesteihin.


Ns. ihanneammattia koskevissa oppaissa yksinkertaisesti kehotetaan urasuunnittelijaa miettimään, mitkä ammatit tai alat häntä kiinnostavat. Muitta mutkitta kehotetaan sitten valitsemaan sen mukaan, mitä hänen mieleensä sattui tulemaan. Tämän menetelmän heikkoutena on se, että nuori ei tunne lainkaan ammattimarkkinoita.Valittavissa olevia ammatteja on tuhansia ja kymmeniä tuhansia, mutta keskimäärin lukiolainen tuntee niistä vain kaksi. On aika hämmentävää, että nuoria kehotetaan tekemään elämänsä tärkein valinta ilman minkäänlaisia faktatietoja ja pelkkien satunnaisten ja vaihtelevien mielikuvien perusteella. Ei ihme, että nuoret ovat niin ahdistuneita ja toivottomankin tuntuisia näissä ammatinvalinnan kysymyksissä.


Edellä esitetyn ihanneammattiin keskittyvän mallin lisäksi on käytettävissä erilaisia persoonallisuustestejä. Esimerkiksi J.Holland jakaa ihmiset 6 ammattiminään. Ne ovat käytännöllinen, tieteellinen, taiteellinen, sosiaalinen, yrittävä ja systemaattinen. Kullakin ammattiminällä on Hollandin mukaan taipumus valita tietyntyyppisiä ammatteja. Niinpä jotkut ihmiset ovat taipuvaisia valitsemaan taiteellisia ammatteja, toiset suorittavia, jotkut johtavia tehtäviä jne.


Hollandin esittämä ammattijako on kuitenkin peräisin menneestä yhteiskunnasta. Siinä yhteiskunnassa ihmiset eivät olleet valinneet ammattiaan vaan he olivat syntyneet niihin. Nykyinen työmarkkina on aivan toisenlainen ja eri tehtävien suorittaminen vaatii yleensä monenlaisia valmiuksia tekijältään.


Jälkiteollisen yhteiskunnan urasuunnittelijalle ei siis tästä mallista ole juurikaan hyötyä. Voidaan tietenkin väittää, että Hollandin malli selventää urasuunnittelijalle itselleen niitä valmiuksia, joita hänellä on työelämää koskien. Mutta koska tutkimusten mukaan jo 15-vuotias on kutakuinkin perillä omista taidoistaan ja valmiuksistaan, ei Hollandin malli tässäkään mielessä anna mitään lisäarvoa ammatinvalinta-asioissa.




Ihminen kykenee monenlaisiin tehtäviin


Edellä esitettyyn liittyen on vielä korostettava, ettei mitään jollekin sopivaa ihanneammattia ole olemassakaan. Nykyisen tiedon mukaan ihmisen kykyrakenne on yleensä monipuolinen. Ihmisessä on hieman sitä ja hieman tuota synnynnäistä valmiutta. Jotkut ominaisuudet saattavat jossakin määrin korostua ja kasaantua jne. Kaiken kaikkiaan jokainen ihminen kykenee yleensä tekemään monenlaisia tehtäviä. On turha etsiä sellaista, mitä ei ole olemassa- siis yhtä ja ainoata oikeaa ammattia.





Sattumanvaraisen urasuunnittelun seuraukset ovat ikäviä


Asianmukaisen ammatinvalinnanohjauksen puuttumisen seurauksena nuoret valitsevat ammatteja satunnaisesti. Sillä puolestaan voi olla monenlaisia ikäviä seurauksia.


Ensinnäkin nuori voi opiskella itsensä suoraan työttömyyskortistoon. Hän saattaa myös opiskella alalle, jolla ei lainkaan viihdy. Edelleen hän saattaa opiskella alalle, jolle on erittäin vaikea päästä opiskelemaan ja samalla erittäin surkeat palkat. Tällaisia opintoaloja ovat mm. teatteritaiteen ja kuvataiteen maisterin opinnot. Tällaisten alojen valitsemisessa ei tietenkään ole taloudelliselta kannalta mitään järkeä.


Epäonnistuneen uravalinnan seurauksena nuori saattaa lopulta joutua opiskelemaan uuden ammatin itselleen. Siitä tietenkin aiheutuu paljon vaivaa ja monenlaisia tarpeettomia kustannuksia.


Yhteiskunnalle tulee tappiota sen seurauksena, että oppilaat ja kansalaiset, jotka olisivat oikein ohjattuina kyenneet paljon tuottavampiin tehtäviin, menetetään.





Urasuunnittelu on helppoa, kun tietää mistä siinä on kyse


Kun kerran uraoppaista ei ole sanottavaa apua ammatinvalinnassa käänsimme katseemme siihen, miten evoluutiopsykologia selittää ammatinvalintaan liittyviä näkökulmia.


Evoluutiopsykologia avaa mielenkiintoisen perspektiivin ihmisen mieleen. Lähtökohtana on, että ihmisen lajityypilliset piirteet ovat ajan saatossa kehittyneet edistämään sekä elossa pysymistä että lisääntymistä.


Evoluutiopsykologia tutkii, miten ihmisen käyttäytyminen tavoitteineen ja mielen toiminta ovat kehittyneet evoluution ja luonnonvalinnan seurauksena. Ala yhdistää psykologiaa ja evoluutiobiologiaa.


Kuuluisan suomalaisen biologian tutkijan, Jussi Viitalan mukaan ihmisen tavoitteena on lisääntymisen ja hengissä säilymisen lisäksi menestyminen yhteiskunnassa niin taloudellisella, poliittisella kuin sosiaalisellakin sektorilla. Viitala täsmentää vielä, että ihminen pyrkii menestymään mainituilla sektoreilla NIIN HYVIN JA NIIN PITKÄLLE KUIN MAHDOLLISTA.


Viitalan tieteellisesti koeteltuja teesejä on vaikeata kiistää ja joka kuuntelee vaikkapa esiteini-ikäisten lennokkaita kaavailuja ammattiuristaan, vakuuttuu asiasta yhä enemmän.





Parhaiten palkatut alat


Viitalan innoittamana ryhdyimme tarkastelemaan mm. erilaisia palkkavertailuja. Tulkitsimme, että Viitalan luonnehdinta ”menestymisestä talouden sektorilla mahdollisimman hyvin” ilmenee työmarkkinoilla maksetuista parhaista palkoista. Se, että urasuunnittelija tavoittelee mahdollisimman hyvää palkkaa , on mielestämme yleisinhimillinen uratyytyväisyyttä synnyttävä tekijä. Hyvätuloisiksi tulkitsemme palkat, jotka ylittävät keskituloisten parhaat palkat. Palkkavertailu esitetään myöhemmin tässä oppaassa.


Palkkoja vertaillessamme jätimme pois kaikkein parhaiten palkatut virat ja tehtävät. Tällaisia virkoja olivat mm. laamanni tai esim. poliisihallinnon ja ministeriöiden päällikkövirat. Syynä oli se, että nämä vakanssit koskevat vain ani harvoja.

